Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, \_\_\_\_\_\_\_\_\_\_\_\_\_\_\_ 2024., donosi

**ODLUKU**

**o prostorima mjesne samouprave**

**Opće odredbe**

**Članak 1.**

Ovom se odlukom uređuje korištenje gradskih prostora za potrebe mjesne samouprave u Gradu Zagrebu (u daljnjem tekstu: prostori) te način i uvjeti njihova davanja na korištenje drugim pravnim i fizičkim osobama.

Popis prostora razvrstanih po gradskim četvrtima i mjesnim odborima i označenih kategorijama zaključkom utvrđuje gradonačelnik.

Svi izrazi koji se koriste u ovoj Odluci, a imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

Prostore mogu koristiti bez naknade u terminima u kojima se ne ometa rad tijela gradskih četvrti i rad tijela mjesnih odbora:

1. gradska upravna tijela
2. pravne osobe i fizičke osobe obrtnici koje provode programe u organizaciji/suorganizaciji s Gradom Zagrebom i vijećima gradskih četvrti i vijećima mjesnh odbora
3. političke stranke ili kandidacijske liste grupe birača koje su zastupljene u sazivu vijeća gradske četvrti i/ili mjesnog odbora na čijem se području prostor nalazi (najviše jednom mjesečno u trajanju do 180 minuta u vremenu od 8 do 22 sata),

temeljem zahtjeva koji se podnosi vijeću mjesnog odbora, a o kojem vijeće mjesnog odbora odlučuje zaključkom.

U terminima preostalim nakon korištenja iz stavka 1. ovog članka, redovito korištenje prostora bez naknade može se odobriti i drugim pravnim osobama temeljem javnog poziva iz članka 3. ove odluke.

U terminima preostalim nakon korištenja iz stavaka 1. i 2. ovog članka te vikendima i neradnim danima, jednokratno korištenje prostora uz naknadu može se odobriti drugim pravnim te fizičkim osobama.

Iznimno od stavka 3. ovog članka, organizacijama civilnog društva koje djeluju na području određene gradske četvrti i/ili mjesnog odbora, prostor na području te gradske četvrti/mjesnog odbora daje se na jednokratno korištenje bez naknade, samo u slučajevima organizacije sastanaka koji se odnose na upravljanje udrugom i tijelima udruge.

**Redovito korištenje prostora**

**Članak 3.**

Prostori za redovito korištenje iz članka 2. stavka 2. ove odluke dodjeljuju se putem javnog poziva.

**Članak 4.**

O raspisivanju i objavi javnog poziva za dodjelu prostora za redovito korištenje, zaključkom odlučuje pročelnik gradskog upravnog tijela nadležnog za poslove mjesne samouprave.

**Članak 5.**

Tekst javnog poziva (u daljnjem tekstu: Javni poziv) sadrži:

* podatke o prostoru (adresa, površina, opis prostora) i raspoloživim terminima;
* popis dokumentacije koju je potrebno priložiti uz prijavu;
* mjesto i način podnošenja prijave;
* vrijeme u kojem se može obaviti pregled prostora;
* rok na koji se prostor dodjeljuje.

Javni poziv može sadržavati i druge potrebne podatke.

**Članak 6.**

Javni poziv bit će objavljen na internetskoj stranici Grada Zagreba, oglasnim pločama objekata mjesne samouprave te drugim prikladnim mjestima, a raspoloživi termini će se prema potrebi ažurirati.

**Članak 7.**

Prijava na Javni poziv podnosi se u zatvorenoj omotnici, područnom odsjeku gradskog upravnog tijela nadležnog za poslove mjesne samouprave (u daljnjem tekstu: područni odsjek), s naznakom prostora i termina za koji se prijava podnosi. Područni odsjek vrši administrativnu provjeru prijave i dostavlja nadležnom vijeću mjesnog odbora one prijave koje zadovoljavaju uvjete Javnog poziva.

Podnositelji prijava koje ne zadovoljavaju uvjete javnog poziva bit će o tome pisano obaviješteni.

Prijava mora sadržavati:

- ispunjeni i potpisani obrazac koji je sastavni dio ove odluke (Prilog 1.) od strane prijavitelja odnosno ovlaštene osobe prijavitelja;

- izvornik ili ovjerenu presliku potvrde o stanju poreznog duga prijavitelja što ju je izdala nadležna porezna uprava ministarstva nadležnog za financije, ne stariju od 30 dana od dana objave javnog poziva,

- izvornik ili ovjerenu presliku potvrde o nepostojanju duga prijavitelja s osnove potraživanja Grada Zagreba izdanu od gradskog upravnog tijela nadležnog za financije, ne stariju od 30 dana od dana objave javnog poziva;

- ispis izvatka sa službene internetske stranice odgovarajućeg registra, ne stariji od 30 dana od objave javnog poziva, odnosno izvornik ili ovjerenu presliku rješenja ili izvatka iz odgovarajućeg registra, ne stariju od tri mjeseca od objave javnog poziva, iz kojeg mora biti vidljivo da je prijavitelj registriran za obavljanje prijavljene djelatnosti (ako je primjenjivo).

**Članak 8.**

Ista pravna osoba može se prijaviti za korištenje najviše 4 prostora na razini cijeloga Grada Zagreba.

**Članak 9.**

Termini za korištenje prostora dodjeljuju se sukladno sljedećim smjernicama korisnicima koji:

* provode aktivnosti unapređenja kvalitete života stanovnika gradske četvrti u području društveno – kulturnih, sportsko – rekreacijskih i odgojno - obrazovnih aktivnosti te održivog razvoja i zdravstveno – socijalnih aktivnosti;
* provode aktivnosti kojima potiču građane/ke na društveni angažman i građansku participaciju u donošenju odluka važnih za zajednicu;
* provode aktivnosti usmjerene prema marginaliziranim, deprivilegiranim ili ranjivim društvenim skupinama;
* provode aktivnosti promicanja i zaštitite ljudskih prava, prava nacionalnih manjina, ravnopravnosti spolova i zaštiti žena i djece od nasilja;
* provode aktivnosti usmjerene prema održivom razvoju, očuvanju okoliša, borbi protiv klimatskih promjena i zaštiti životinja;
* provode aktivnosti usmjerene organiziranju kvalitetnog slobodnog vremena djece, mladih, djece s teškoćama u razvoju, osoba s invaliditetom i starijih osoba.

**Članak 10.**

Vijeće mjesnog odbora, u roku od 30 dana od zaprimanja prijave koje mu je proslijedio područni odsjek, donosi zaključak temeljem smjernica iz članka 9. ove odluke kojim se odobrava redovito korištenje prostora. Navedenim zaključkom se utvrđuje korisnik, prostor i vrijeme redovitog korištenja, a o čemu se upućuje obavijest vijeću gradske četvrti i područnom odsjeku.

**Članak 11.**

Ako vijeće mjesnog odbora u roku iz članka 10. ove odluke ne donese zaključak o odobrenju korištenja prostora, o korištenju prostora odlučit će vijeće gradske četvrti.

**Članak 12**.

Redovito korištenje prostora korisniku se može odobriti u trajanju do 180 minuta u vremenu od 8:00 do 22:00 sata, do dva puta tjedno, na određeno vrijeme, a najduže do jedne godine.

**Članak 13.**

Područni odsjeci vode evidenciju o korištenju prostora (podatke o prostoru, korisniku, terminu korištenja, slobodnim terminima i dr.) te su zaduženi za komunikaciju s korisnicima prostora na svom području.

**Članak 14.**

Ako vijeće mjesnog odbora utvrdi da korisnik ne koristi odobrene termine duže od 30 dana i/ili ih koristi suprotno svrsi i namjeni za koju je korištenje odobreno, bez odgode će o tome obavijestiti područni odsjek. Vijeće mjesnog odbora pisanim putem šalje opomenu korisniku, a u slučaju opetovanog nekorištenja prostora u odobrenim terminima i/ili ih koristi suprotno svrsi i namjeni za koju je korištenje odobreno, stavit će izvan snage zaključak kojim se odobrava korištenje prostora.

**Jednokratno korištenje prostora i naknada za korištenje**

**Članak 15.**

Zahtjev za jednokratno korištenje prostora podnosi se vijeću mjesnog odbora na čijem se području nalazi prostor, najkasnije 7 radnih dana prije datuma za koji se traži jednokratno korištenje.

**Članak 16.**

Jednokratno korištenje prostora zaključkom odobrava predsjednik vijeća mjesnog odbora ili član vijeća mjesnog odbora kojeg vijeće za to ovlasti. Predsjednik vijeća odnosno ovlašteni član vijeća mjesnog odbora dužan je na sljedećoj sjednici izvijestiti članove vijeća mjesnog odbora o dodijeljenim terminima.

**Članak 17.**

Za jednokratno korištenje prostora plaća se naknada, osim u slučaju iznimke navedene u članku 2. stavku 4. ove odluke.

**Članak 18.**

Naknada za jednokratno korištenje prostora utvrđuje se prema vrsti prostora, površini prostora, trajanju korištenja i kategoriji prostora, sukladno zaključku gradonačelnika iz članka 1. stavka 2. ove odluke.

**Članak 19.**

Naknadu za korištenje prostora obračunava i utvrđuje gradsko upravno tijelo nadležno za poslove mjesne samouprave.

**Članak 20.**

Naknadu za jednokratno korištenje prostora uvećanu za porez na dodanu vrijednost, korisnik je dužan uplatiti u korist proračuna Grada Zagreba, najkasnije 3 radna dana prije odobrenog termina jednokratnog korištenja prostora.

**Članak 21.**

U slučajevima kada korisnik nije u mogućnosti koristiti prostor u odobrenom terminu, dužan je, najkasnije 5 radnih dana prije odobrenog termina, obavijestiti o tome nadležno vijeće mjesnog odbora, u kojem slučaju ostvaruje pravo na povrat uplaćenog iznosa temeljem pisanog zahtjeva koji se podnosi gradskom upravnom tijelu nadležnom za poslove mjesne samouprave.

**Zajedničke odredbe**

**Članak 22.**

Korisnici u prostoru smiju provoditi djelatnost, aktivnosti i/ili program isključivo u svrhu za koju je korištenje odobreno i dužni su koristiti prostor pažnjom dobrog gospodara.

**Članak 23.**

Korisnik prostora je nakon svakog termina korištenja dužan prostor vratiti u prvobitno stanje. Za oštećenje prostora i opreme nastalo za vrijeme korištenja prostora, isključivo je odgovoran korisnik te je dužan, bez odgode, o nastalom oštećenju obavijestiti područni odsjek te otkloniti oštećenje i/ili nadoknaditi štetu o vlastitom trošku, najkasnije u roku od 7 dana od dana dostave zahtjeva gradskog upravnog tijela nadležnog za poslove mjesne samouprave za otklanjanje oštećenja i/ili nadoknadu štete.

**Članak 24.**

U prostorima mjesnog odbora nije dozvoljeno provoditi aktivnosti koje bi poticale na diskriminaciju, nasilje ili koristiti govor mržnje prema bilo kojoj društvenoj skupini.

**Članak 25.**

U slučaju potrebe korisnika iz članka 2. stavka 1. ove Odluke za dodatnim terminima, vijeće mjesnog odbora može zaključkom drugom korisniku otkazati prethodno odobreni termin za redovito ili jednokratno korištenje, uz istovremenu obvezu ponude drugog zamjenskog (raspoloživog) termina.

**Završna odredba**

**Članak 26.**

Ova će odluka biti objavljena u Službenom glasniku Grada Zagreba, a stupa na snagu 15. kolovoza 2024.

KLASA:

URBROJ:

Zagreb, 2024.

**Predsjednik**

**Gradske skupštine**

**Joško Klisović**

Prilog 1.

|  |  |
| --- | --- |
| **PONUDA/PRIJAVA NA JAVNI POZIV ZA REDOVITO KORIŠTENJE PROSTORA MJESNE SAMOUPRAVE** | |
|  |  |
| **PODACI O PRIJAVITELJU** | |
| **IME I PREZIME (za fizičke osobe i fizičke osobe obrtnike) / NAZIV DRUŠTVA (za pravne osobe)** |  |
| **PREBIVALIŠTE (fizičke osobe obrtnike) / SJEDIŠTE (za pravne osobe)** |  |
| **IME I PREZIME OSOBE OVLAŠTENE ZA ZASTUPANJE (samo za pravne osobe)** |  |
| **OIB, MBS (za pravne osobe)** |  |
| **TELEFON, MOBITEL** |  |
| **ADRESA e-pošte** |  |
|  |  |
| **PODACI O PROSTORU ZA KOJE SE PRIJAVA PODNOSI** | |
| **REDNI BROJ PROSTORA** |  |
| **ADRESA PROSTORA** |  |
| **PREFERIRANI TERMIN (JUTARNJI I/ILI POPODNEVNI) I BROJ TERMINA PO TJEDNU** |  |
|  |  |
| **USKLAĐENOST SA SMJERNICAMA IZ ČLANKA 9. ODLUKE** | |
| **OPIS AKTIVNOSTI KOJA BI SE OBAVLJALA U PROSTORU** |  |
| **CILJNE SKUPINE KOJE ĆE BITI OBUHVAĆENE** |  |
| **CILJEVI KOJI SE ŽELE POSTIĆI** |  |
|  |  |
| **POPIS DOKUMENTACIJE KOJA SE DOSTAVLJA** | |
|  | |
|  | |
|  | |
|  | |
|  | |
|  | |
|  | |
|  |  |
|  |  |
| **MJESTO I DATUM** |  |
|  |  |
| **POTPIS PRIJAVITELJA / OVLAŠTENE OSOBE ZA ZASTUPANJE** |  |